钦定古今图书集成/方舆汇编/职方典/第1238卷 > 《游双清亭记》黄克缵
## 钦定古今图书集成/方舆汇编/职方典/第1238卷 > 《游双清亭记》黄克缵

宝庆郡北有双清亭，当澬、卲二水交流之冲，横跨砥
柱上，为一郡名胜。万历乙未秋，予以旬宣之役至郡。
明年春，有祝釐之行。又明年夏，还旧役。郡处楚之西
南，缙绅大夫行李往来者，鲜蹑其地。余虽有山水癖，
然簿书之暇，闭阁高卧，恐娱于游，以招废事之讥。是
岁仲秋，湖南观察副使同年陆君以行部至，观风既
毕，揽舟将行，予乃邀与同游，时九月朔日也。天霁秋
高，江水澄澈，虚舟顺流，如坐镜中。不二里抵岸，而冈
而屋，有康济庙，相与登焉。江流一派若银，泻入怀中，
虽残暑稀微，不觉清冷之气逼人肌骨也。庙有石磬长四尺许，相传渔人得于江中击之，备五音，闻数里
外。倘所谓击石拊石，百兽率舞者耶！乃知泗滨之磬，
虚得名耳。循庙而西，山麓隐隐，横入江中。有小径，可
三尺许，怪石嵯峨，峙于其傍。俗戒勿凿，凿则雷电交
作。前太守胡楩稍凿去之，亦竟无他异。又西则山势
已断，数石隆隆起。江中桥之，乃通亭于其上。背负禹
山，面瞰卲城，据九江之上游，为二水之砥柱。坐而觞
客，则高冈低阜，乍昂乍伏，两岸蒹葭，苍苍相映，凉风
袭人，酒后生寒，感授衣之初，及念蟋蟀之在堂，则有
职思其居者矣。又西有小阁，高出亭上，凭栏而望，则
九疑、衡山、潇湘、洞庭，若与空际白云相为出没者，亦
登临之极观也。黄冠数人出《石燕》相示，予意为零陵
石燕，雨而能飞者也，乃云：“此石出江水口，与零陵石
异，其”大不能半寸，取二三枚磨之令热，寘酰盘中各
一隅，能行相合。《易》称“同气相求”，岂是物耶？夫楚之名
山大川，不啻多矣。邵介荆粤间，与三苗接壤，其山川
之胜，岂可与衡武江汉同日而论哉？然登斯亭者，飘
然有游八极之想，虽陟黄鹤而望长江，跻祝融而观
日出，亦不能胜。昔人所谓会心处不必在“远，翳然林
木，便自有濠濮间”想者，盖有味乎其言也。且夫观九
疑者思重华，泛湘流者悲帝子，陟荆山者吊轩辕，大
观之下，多哀思焉。余与陆君同仕湖南，虽抱希文江
湖之忧，然无贾傅南迁之感，邂逅登眺，一丘一壑，皆
足自娱，又何羡于全楚之大观为哉？噫！宁独山水，即
世上之繁华冨贵，勒石竹帛，皆类此矣。“鹏抟九万，鷃
起枋榆”，其于逍遥一也，书以为《游。双清亭记。